《秋夜听谷大弹阳春白雪遂歌以赠》
明代·黄玄

昔闻歌《白雪》，未知弦上声。
看君弹来秋月下，十指如度春风鸣。
初闻飘飘下天阙，乱逐回风气骚屑。
冻来深树梅不开，散入空林竹应折。
又如纷纷江上来，流音中节浑相催。
灞陵一日几人度，剡溪半夜孤舟回。
清川带寒流，野鸟绝繁语。
少女歌残叶共飞，仙郎唱罢花能舞。
须臾雪晴风亦迟，按弦问君君不知。
声残响绝无所见，惟见桐枝秋露垂。

作者简介：明福建将乐人，字玄之。善诗，为林鸿弟子。与周玄齐名，时称二玄，均在闽中十才子之列。官泉州训导。